Lod brasañ izili familh Oz a oa sionourien adwelourien. Eontr e dad, Joseph Klausner e anv, a lakaas e anv (strolald politikel Herout) gant ar pal bezañ prezidant Israel, a-enep da Chaim Weizmann. Kelenner (kador-gelenn) war al lennegezh hebraek e oa e skol-veur hebraek Jeruzalem. Ar familh a-bezh ne oa ket gwall domm ouzh ar relijion. Mamm Oz en em lazhas pa oa-eñ 12 vloaz. An darvoud-se a lakaas anezhañ da cheñch mennozh a-fet politikerezh.[1]. Tamm-hat-tamm e tostaas ouzh tu kleiz Israel, ha da 15 vloaz e kemeras perzh e kibboutz Houlda. Dar mare-se e tibabas an anv Oz, hag a dalvez nerzh en hebraeg. Er chibboutz e chomas gant e wreg betek 1986, goude-se ez ejont da chom e Arad gant ar pal pareañ berr-alan e vab. E dibenn ar bloavezhioù 1950 e reas e servij soudard e Tsahal, (unvezh Nahal), hag e rankas brezeliñ war harzoù Syria. Goude-se e studias ar brederouriezh hag al lennegezh hebraek er skol-veur. War-bouez un nebeud pennadoù er gelaouenn Davar hag e kazetenn ar chibboutz, ne lakaas embann netra a-raok bezañ 22 vloaz. E skridoù kentañ a voe embannet e 1965, hag e romant kentañ e 1966. Adalek ar mare-se e skrivas diehan, ul lver ar bloaz a skrivas dre vras, an holl anezho o vezañ embannet gant embannadurioù strollad al Labour (Am Oved o anv). Goude-se e voe embannet e levrioù gant an ti-embann anvet Keter. E-pad Brezel ar Chwech Devezh (1967) e voe kaset dar Sinai, hag e-pad Brezel ar Chippour (1973) e voe kaset da blanenn ar Golan.